मुझे जो अपनी हमउम्र परिचित अमीर लड़की दिखी, अठारह-बीस-बाइस पेज के कई पत्र उसे लिखे। कायदे से लिखना तो मुझे मेरे किशोर मन के एकतरफा प्रेम ने सिखाया और अब वर्षो बाद भी लिखने की प्रवृत्ति साथ बनी है पर प्रेम.. मैं नहीं जानता कब-कहां छूट गया। हाल ही मेरी दसवीं किताब, जो मेरा सातवां काव्य-संग्रह है "खुशी ठहरती है कितनी देर" में इत्तेफाक से एक भी कविता प्रेम पर नहीं है। शायद उसे प्रेम ने चोरी छिपे कहीं अपना रूपांतर कर लिया है। आठवीं कक्षा में पहुंचते-पहुंचते मेरी रचनाएं छपने लगी थीं और मंचों पर भी काव्य-पाठ करने लगा था।